                                                                                         שבת לארץ         
פירות שביעית: הפקר                                                                                      

 5. פירות שביעית: הפקר

החורף חלף, וגם חג הפסח כבר מאחורינו.

משפחת שלום חזרה לפני ימים מספר מירושלים, מן העלייה לרגל.

אליעזר ויהודה לא שבו עם בני המשפחה למודיעין.

הם ביקשו מאביהם רשות להמשיך וללמוד בירושלים גם בחודשי הקיץ, עד צאת שנת השמיטה.

בעוד נעמה, אשת שלום, מפרקת את הצרורות,

ירדו שלום, טוביה וחגי לגינות הפרי שלהם.

חגי מתבונן באביו ובאחיו וחושב לעצמו:

מוזר לרדת למטע בלי מזמרה ובלי כלי עבודה.

הכול מוזר בשמיטה, באמת מוזר!

והנה רואה חגי, כי טוביה ואביו פותחים את הגדר,

ופותחים את שער המטע לרווחה!

- מה אתם עושים? - קרא חגי. - כולם ייכנסו לכרם שלנו, ויקטפו את הפירות שלנו!

טוביה לא השיב מיד. הוא התקין שלט גדול ליד השער,

וכתב עליו באותיות גדולות  ה פ ק ר .

אחר כך ישב ליד חגי, על אחת האבנים, והסביר לו:

בתורה כתוב:

והשביעית תשמטנה ונטשתה,

ואכלו אביוני עמך,

ויתרם תאכל חיית השדה

כן תעשה לכרמך ולזיתך. 

          (שמות פרק כ"ג, פסוק י"א)

בשמיטה השדה איננו שלנו.

בשמיטה הפירות הם של כולם.

הכול הפקר,

וכל אדם יכול לבוא ולקחת.

חגי הקשיב לדברי טוביה והבין.

אנחנו, ילדי הכיתה, נוכל ללמוד את ההלכה מתוך הרמב"ם:

"והשביעית תשמטנה ונטשתה":

וכל הנועל כרמו

או סג (=שם גדר) שדהו בשביעית,

ביטל מצוות עשה.

וכן אם אסף כל פירותיו לתוך ביתו (עבר על מצוות "ונטשתה").

אלא, יפקיר הכול,

ויד הכול שווין בכל מקום,

שנאמר: "ואכלו אביוני עמך."

ויש לו להביא לתוך ביתו מעט,

כדרך שמביאים מן ההפקר.

                               (רמב"ם, הלכות שמיטה ויובל, פרק ד', הלכה כ"ד)

עבודה
הסבירו מהו "הפקר". תוכלו להיעזר במילון.

תארו לכם שחגי שואל אתכם כך: ולנו, אנשי בית שלום, מותר לקחת מן הפירות שגדלו בכרם ובמטע שלנו? 

מה תשיבו לו?

חגי שואל שאלה נוספת: כמה מותר לנו לקחת?

אנא השיבו לו על פי דברי הרמב"ם.

"ואכלו אביוני עמך"
כעבור חודשיים ישבה נעמה על מפרסת ביתה, והשקיפה לעבר הכרם והמטע.

מרחוק ראתה את השלט שהתקין טוביה, יכתוב עליו "הפקר",

ואחר כך ראתה דמויות אנשים שמסובבים בכרם שלה,

זה בסלו וזה בקערתו, ניגשים אל הגפנים ולוקחים...

גם נעמה לקחה את הסל בידה, וירדה לכרם להביא לצורכי ביתה, לשלוש סעודות. וכך מסתובבת נעמה, אשת שלום, בכרם שלה,

ולידה אנשים זרים ואנשים מוכרים, אנשים עשירים ועניים, אפילו את יקיר, העבד, ראתה נעמה בין האוספים.

עבודה
חשבו מה הרגישה נעמה, בשעה שהסתובבה בכרם שלה

יחד עם אנשים אחרים, והקפידה לקחת רק כמות של שלוש סעודות.

כתבו את מה שהיא הרגישה כאילו היא מספרת לשלום או לשכנה או לידידה.

"טעם" נוסף למצוות השמיטה
וגם ללמד מזה שלא יתנשא (= יתגאה) העשיר על העני.

אמרה התורה: בשנה השביעית כולם יחד,

עשיר ואביון יש להם רשות בגינות ובשדות

לאכול לשבעה. 

                                                 (הרב צבי קאלישר)

הערה: אם תרצו תוכלו לשים בפה של נעמה, או בפיו של שלום

את הדברים היפים שלימד אותנו הרב צבי קאלישר.
 6. אוצר בית דין

בחודש תמוז הופיעו במודיעין אליעזר ויהודה.

ולא לבדם הגיעו; שליחים מבית הדין בירושלים הגיעו עמהם.

מה לשליחי בית הדין במודיעין?

בערב נאספו תושבי מודיעין סביב שליחי בית הדין, ושמעו מפיהם, כי במקומות רבים בארץ אין השמיטה מתנהלת על פי הדין.

וכך סיפרו...

- החזקים והצעירים נוטלים פירות רבים, והחלשים נדחקים לצד.

- כאשר מגיעים הזקנים והחולים לעצי הפרי, הם מוצאים רק פירות רקובים. את הפירות הטובים כבר לקחו הזריזים והבריאים.

כאן קם ממקומו יהושע, הזקן ממודיעין, הקיש במקלו וקרא:

- כך בדיוק קורה לי, פעם אחר פעם. רק פירות רקובים אני מוצא לי בשנת השמיטה במודיעין!

לא גדלו פירות טובים? גדלו, אך מה אעשה?

הבריאים והחזקים זריזים ממני, והם לוקחים הכול לפניי!

דממה הייתה בחדר.

הכול חשבו: גם אצלנו, במודיעין, סובלים החלשים והזקנים?

ושליח בית הדין המשיך:

- בתורה נאמר: "ואכלו אביוני עמך". האומנם הם אוכלים?

לכן תיקן בית הדין הגדול בירושלים תקנה חשובה, תקנת "אוצר בית דין". הנה יצאנו אנו, שליחי בית הדין, לכל העיירות בארץ.

בכל עיירה אנחנו שוכרים פועלים. הפועלים יאספו את כל הפירות של היישוב אל מחסן מרכזי. נקרא למחסן "אוצר בית דין".

בכל ערב שבת יוכלו כל אנשי היישוב לבוא לאוצר בית הדין,

ואיש איש יקבל פירות לפי מספר בני המשפחה שבביתו.

קריאות רבות נשמעו בקהל:

- התאנים ירקיבו במחסן שלכם באוצר בית הדין.

- הענבים יחמיצו אם יהיו מונחים עד ערב שבת באוצר בית הדין.

כאן קפץ אליעזר וקרא בהתרגשות:

- אל תדאגו, בבית הדין חשבו על הכול. את התאנים נייבש לדבלות, כדי שיישמרו זמן רב!

ויהודה הוסיף: 

- את הענבים נדרוך ליין, ונשמור את היין בחביות!

שלום שאל ביראת כבוד: 

- רבותיי, שליחי בית הדין,

ילמדונו רבותינו: איך יאספו הפועלים את כל פירות שביעית?

והרי מותר לאסוף רק כמות של שלוש סעודות בשמיטה.

- אמת - השיבו השליחים. לכל יחיד מותר לאסוף רק כמות של שלוש סעודות. אך הפועלים, שאינם אוספים לעצמם, שהם שליחי בית הדין ואוספים לכל הציבור, להם מותר לאסוף כמויות גדולות, לכולם, בשביל כולם.

זוהי "תקנת אוצר בית דין".

אליעזר ויהודה לא חזרו לירושלים.

תחילה הם מצאו מחסן גדול במרכז מודיעין, ורשמו עליו "אוצר בית דין".

אחר כך הם הצטרפו אל הפועלים ששליחי בית הדין מינו אותם לאסוף את הפירות ולצבור את הענבים לאוצר בית הדין.

באוצר בית הדין עבדו פועלים בייבוש התאנים ובסחיטת הענבים ליין.

אוצר בית הדין של מודיעין נתמלא ריח טוב של פירות.

מיום ראשון עד יום חמישי התרוצצו הפועלים במקום.

ביום שישי שבתה מלאכת האיסוף והייבוש,

ואנשי מודיעין הגיעו לאוצר בית הדין.

בכלים ריקים הגיעו, ובידיים מלאות יצאו משם...

עבודה
תארו לכם, שאתם פוגשים את יהושע הזקן יוצא מאוצר בית הדין ביום שישי בצהרים.

ספרו מה מראהו, מה מצב הרוח שלו,

שאלו אותו שאלות, וכתבו מה נראה לכם שהוא ישיב.

וכך מסופר בתוספתא למסכת שביעית:

הגיע זמן תאנים (=הזמן שהתאנים מבשילות על העצים),

שליחי בית דין שוכרים פועלים,

ועודרים אותם (=קוטפים את התאנים),

ועושים מהם דבלה,

ומכניסין אותן לאוצר שבעיר.

הגיע זמן ענבים,

שליחי בית דין שוכרים פועלים ובוצרים אותם,

ודורכים אותם בגת (=ביקב),

וכונסין אותן בחביות,

ומכניסין אותן לאוצר שבעיר.

הגיע זמן זיתים,

שליחי בית דין שוכרים פועלים ומוסקין אותם (=קוטפים זיתים),

ועוטנין אותן בבית הבד (=סוחטים לשמן),

וכונסין אותן לחביות,

ומכניסין אותן לאוצר שבעיר.


מחלקים מהם ערבי שבתות,


כל אחד ואחד לפי ביתו.

עבודה
נדמה לעצמנו שאנחנו מאנשי מודיעין, או תושבי עיירה אחרת בארץ, בזמן שנוהגת תקנת אוצר בית דין.

בחרו שתי הצעות מתוך הארבע שלפניכם:

א)
חברו שיחה בין שני אנשים (או ילדים או נשים) העומדים בתור באוצר בית דין בערב שבת.

ב)
חברו שני מכתבים אל בית הדין בירושלים:


מכתב אחד לפני שהונהגה אצלכם תקנת אוצר בית דין. ומכתב שני לאחר שהונהגה התקנה.

ג)
באוצר בית הדין מונחות חביות רבות. שתיים מהן התחילו לשוחח ביניהן. כתבו את השיחה. תוכלו להתחיל בדרך זו: 


ביום חמישי בלילה אמרה חבית היין לחבית השמן...

ד) חברו הצגה על אוצר בית דין, והציגו אותה לפני הכיתה.
 7. קדושה בפירות שביעית

פירות שגדלו בשנת השמיטה יש לטפל בהם בצורה מיוחדת,

כי פירות שביעית יש בהם קדושה.

הם קדושים בקדושת שביעית.

א) הפקר
כבר למדנו, כי פירות שגדלו בשביעית       ---  ציור מעמ' 21 במקור--

הם של כולם, הם הפקר,

כמו שכתוב בחומש:
שש שנים תזרע את ארצך ואספת את תבואתה

והשביעית תשמטנה  ונטשתה. 

                                (שמות פרק כ"ג, פסוק י"א)
היום נלמד הלכות נוספות בנושא קדושת פירות שביעית.

ב) איסור סחורה
בבית חנני ממודיעין אין שותים יין.

לכן בביתו נשאר כד מלא יין ממה שהם קיבלו

בערבי שבת באוצר בית דין.                  --- ציור מעמ' 21 במקור---

בביתו של יוסי אין אוהבים מאכלים בשמן,

ולכן נשאר אצלם פך מלא בשמן.

חנני שואל: האם מותר לי למכור בשביעית מן היין שלי?

ויוסי שואל: אני רוצה לקנות במחיר השמן שנשאר לי

רימונים ותאנים. האם מותר לקנות ולמכור פירות שביעית?

חנני שאל את טוביה,

ויוסי שאל את שליח בית הדין שהגיע למודיעין.

ואנחנו, ילדי הכיתה, נלמד את ההלכה מתוך המשנה.

 אין מוכרים פירות שביעית
הסבר
 לא במידה
 לא יאמר: מדוד לי כוס וחצי שמן.

 ולא במשקל
 לא יאמר: שקול לי במאזניים 2


 קילוגרם זיתים.

 ולא במניין
 לא יאמר: ספור לי בדיוק 26 רימונים

 ולא תאנים במניין ולא ירק במשקל.



            (מסכת שביעית פרק ח', משנה ג')

------צריך לצייר בין שני הטורים של הטבלה ציורים מתאימים לפי מקור עמ' -------- 22

ומוסיף ומסביר הרמב"ם:

אין עושים סחורה בפירות שביעית.

ואם רצה למכור מעט מפירות שביעית - מוכר.

              (הלכות שמיטה ויובל פרק שישי, הלכה א')

עבודה
קראו שנית את שאלותיהם של חנני ויוסי, והשיבו לכל אחד מהם תשובה מלאה.
ג) איסור הפסד בפירות שביעית
להפסיד = להוריד מן הכבוד ומהערך.

את הפירות שגדלו בשנה השביעית 

חייבים לאכול בכבוד.

אסור לזרוק מהם, או לזלזל בהם.

אסור להוריד את הערך שלהם.

------צריך להיות ציור בצד שמאל של סעיף ג) במקור עמ' 22 למטה-----

ומסביר הרמב"ם:

פירות המיוחדים למאכל אדם -

אין מאכילין אותן לבהמה, לחיה ולעופות.

                     (רמב"ם פרק חמישי, הלכה ה')

אלא:

הראוי לאדם - לאדם.

הראוי לבהמה - לבהמה. 

    (ספרא פרק כ"ה, פסוק ז')
עבודה
חגי רוצה לתת מן התאנים לכבש שהוא חביב עליו ביותר.

אליעזר עוצר אותו.

כתבו מה אליעזר אומר לחגי.

חגי שואל: - אם כן, מה יאכל הכבש החמוד שלי בשמיטה?

נסו לפתור את הבעיה של חגי ושל כבשתו.

ד) אין מוציאין פירות שביעית לחוץ לארץ
למדנו במשנה:

אין מוצאין שמן שרפה

ופירות שביעית                 ----ציור מעמ' 23 במקור

מהארץ לחוצה לארץ. 

(מסכת שביעית פרק ו', משנה ה')
חשבו, מדוע אין מוציאים פירות שביעית לחוץ לארץ.

נוכל ללמוד את ההלכות על קדושת שביעית מתוך המלים של הפסוקים:

פירות שביעית הם

"לאכלה" ולא לסחורה,

"לאכלה" ולא להפסד.

"אשר בארצך", ואין מוציאין אותם לחוץ לארץ.
ציירו במחברותיכם עיגול גדול, חלקו אותו, ושבצו בו את הלכות קדושת שביעית. הוסיפו ציורים.

כאן מסתיים הסיפור על אנשי מודיעין.

הרבה למדנו מהם על השמיטה.

הבה נחזור על ההלכות שלמדנו בהמחזות:

התחלקו לקבוצות, וכל קבוצה תמחיז נושא אחד או פרק אחד מתוך אלה:

1.
בבית הכנסת של מודיעין לומדים את הפסוקים על השמיטה מן התורה (ויקרא כ"ה, א'-ז')

2.
הספיחין ואיסור הספיחין

3.
אליעזר ויהודה בירושלים

4.
פירות שביעית הם הפקר

5.
אוצר בית דין

6.
פירות שביעית מודיעים: אנחנו קדושים, ולכן...
הערות למציגים
א.
מותר להוסיף ולשנות את הסיפורים, אך חייבים לדייק בפסוקים ובהלכות.

ב.
רצוי להכין תלבושות וכלים.ֵַָָ
 8. השמיטה היא מן המצוות התלויות בארץ

בספר ויקרא נאמר:

דבר אל בני ישראל ואמרת אליהם:

כי תבואו אל הארץ אשר אני נותן לכם,

ושבתה הארץ שבת לה'. 

                                  (ויקרא כ"ה, ב')

1.
מצוות התלויות בארץ קשורות לאדמת ארץ ישראל ולפירותיה.

2.
השמיטה היא מצווה הקשורה לארץ ישראל, לארץ, אשר ה' נתן לנו.

3.
את מצוות השמיטה חובה לקיים רק בארץ ישראל ובפירותיה.

4.
אדמת חוצה לארץ והפירות הגדלים בחוצה לארץ אינם קדושים בקדושת מצוות השמיטה.

5.
השמיטה היא מצווה התלויה בארץ.
עבודה
העתיקו מן הפסוק (ויקרא כ"ה, ב') את המלים המלמדות, כי השמיטה היא מצווה התלויה בארץ.

לפניכם רשימה של מצוות. מיינו אותן לשתי עמודות:

מצוות התלויות בארץ ומצוות שאינן תלויות בקדושת ארץ ישראל.

הכינו במחברותיכם טבלה מעין זו.
רשימת המצוות: פאה בשדה, שבת, כשרות, שמיטה, הפרשת מעשרות, תפילין, מזוזות, תפילה וישיבה בסוכה בסוכות.
מצוות התלויות בארץ
 מצוות שאינן תלויות בקדושת הארץ

מצוות השמיטה בגולה
כאשר גלינו מארץ ישראל, ורוב עמנו חי בארצות הגויים, בארצות הגולה, חדלנו לקיים את השמיטה. אך מצוות השמיטה לא נשכחה!

בשעת קריאת התורה ובזמן לימוד התורה וההלכה זכרו בני עמנו באהבה ובגעגועים את ארץ ישראל ואת המצוות התלויות בארץ.

בארץ ישראל חיו בשנים הארוכות של הגלות רק יהודים מעטים,

ורק משפחות ספורות עסקו בעבודת שדה וכרם, אך היהודים הבודדים שעסקו בחקלאות שמרו, בדרך כלל, את שנת השמיטה, ושבתו בשנה השביעית גם מתוך עוני ומצוקה.

והנה שמע ה' את תפילותינו, וקיבץ אותנו מארבע כנפות הארץ לארצנו.

לפני כמאה ועשרים שנה החלו יהודים רבים לעלות לארץ להתיישב בה.

הם בנו בתים, זרעו שדות, ונטעו כרמים ועצים בארץ האבות.

העבודה לא הייתה קלה; קשה מאוד לזרוע ולנטוע בארץ שהייתה עזובה ושוממה במשך דורות רבים.

והנה קרבה שנת השבע, שנת השמיטה.

בעיות רבות התעוררו; שאלות רבות נשאלו.

לפניכם חלק מן השאלות ומהטענות.

- סוף סוף חזרנו לארצנו, ולא נקיים את השמיטה?

- אם לא נעבוד בשדות שלנו שנה שלמה, ארץ ישראל תהיה שוב שוממה!

- מה נאכל בשנת השמיטה?

- ה' יעזור לנו!

- אנחנו חדשים בארץ, עניים וחלשים. נקיים את השמיטה, כאשר נהיה עשירים יותר.

עבודה
קראו את הטענות ואת השאלות, ומצאו, אילו מהן מובעות על ידי מי שחוששים ממצוות השמיטה בשנים הראשונות בארץ ואילו מובעות על ידי מי שרוצים לקיים את השמיטה למרות הקשיים.

העתיקו למחברותיכם משפט אחד הנאמר על ידי שומרי שמיטה.
 9. מצוות השמיטה בימי 

הרב אברהם יצחק הכהן קוק

באותם הימים חי בארץ רב וצדיק גדול, ר' אברהם יצחק הכהן קוק זצ"ל.

הרב קוק נולד בלטוויה.

כבר כילד קטן רצה בכל לבו לעלות לארץ ישראל.

מספרים, כי, כאשר למד עדיין ב"חדר" (= ב"חדר" למדו ילדים בני 6-3), היה מעמיד בהפסקה את חבריו הקטנים בשורה,

מלביש להם תרמילים, ועומד בראש השורה ושואל:

לאן אנחנו הולכים?

ויחד עם חבריו היה משיב בשמחה: 

לארץ ישראל, לארץ הקודש אנחנו עולים!

הרב קוק שמר בלבו את הגעגועים לארץ ישראל.

כאשר גדל, ונעשה תלמיד חכם מפורסם, עלה לארץ ישראל.

תחילה הוא היה הרב של יפו ות"א והמושבות החדשות,

ואחר כך הוא נבחר להיות הרב הראשי לארץ ישראל.

הרב קוק ביקר בישובים החדשים.

לפעמים הוא שכר עגלה, ולעתים הוא הלך ברגל בשבילי הארץ.

הרב קוק התבונן בכל עץ שנטע, בכל שדה שנזרע בארץ ישראל,

ושמח לראות, שהארץ חוזרת להיות

"ארץ חיטה ושעורה וגפן ותאנה ורימון,

ארץ זית שמן ודבש" (דברים ח', ח').

במושבות רבות שמחו לקראת הרב, שאלו אותו שאלות בהלכה,

ושמעו דברי תורה מפיו.

הרב קוק ביקר גם ביישובים ובקיבוצים שלא שמחו לקראתו.

הוא למד להכיר יהודים שעבדו בכל לבם באדמת ארץ ישראל,

אך מצוות רבות לא שמרו, וגם תורה לא רצו לשמוע.

הרב קוק לא דחה אותם ולא התרחק מהם.

הוא שיבח אותם על המסירות שלהם בקיום מצוות בניין ארץ ישראל,

והתפלל, כי הם ימצאו את הדרך גם לקיום שאר המצוות.

------כאן יבוא צילום מבית הרב ---------

עבודה
תארו לכם, שאתם חיים בימים ההם,

ואתם פוגשים את הרב קוק בביתו בירושלים, או בדרכו ביישובים החדשים.

תארו מה אתם רואים, שומעים, שואלים ומרגישים.

תוכלו לכתוב את העבודה בצורות שונות:

א.
כתיירים המבקרים בארץ בימים ההם (הגעתם לארץ באנייה, ואתם מסיירים בעגלה או על גבי חמור);

ב.
כעיתונאים המתארים את היישוב היהודי בארץ או המראיינים את הרב קוק;

ג.
כילדים בארץ ישראל.
לקראת השמיטה
בביתו של הרב קוק אין מנוחה.

אנשים מגיעים מן הכפרים, מן המושבים ומן הקיבוצים.

רבנים נכנסים ויוצאים.

מכתבים נשלחים אל גדולי התורה שבכל העולם.

כי שנת השמיטה מתקרבת!
מי כמו הרב קוק יודע, שהיישובים החדשים חלשים,

שהעצים רכים ודורשים טיפול וטיפוח,

שהשדות רק בקושי מפרנסים את העובדים בהם,

שהתפוזים והיין מענבי ארץ ישראל רק התחילו להימכר בחוץ לארץ,

ושנת השמיטה בפתח, שנה שנאמר עליה


"שנת שבתון יהיה לארץ".

הרב קוק וגדולי התורה למדו בכל ספרי ההלכה.

הם חזרו וקראו כל מה שהשיבו להם חכמי התורה שבגולה.

הם חקרו לדעת מה פסקו חכמי ארץ ישראל בשמיטות הקודמות.

לקראת שנת השמיטה תיקן הרב קוק,

בהסכמת רבנים נוספים (לא כולם!),

את "היתר המכירה".
